KOMISSION TIEDONANTO NEUVOSTOLLE JA EUROOPAN PARLAMENTILLE Sukupuolten tasa-arvoa koskeva yhteisön puitestrategia Työohjelma vuodeksi 2001

I Johdanto

Euroopan unioni on jo pitkään ollut sitoutunut naisten ja miesten tasa-arvon edistämiseen; tavoite kirjattiin perustamissopimukseen jo vuonna 1957. Asian edistämiseksi komissio hyväksyi kesäkuussa 2000 sukupuolten tasa-arvoa koskevan yhteisön puitestrategian [1].

[1] Komission tiedonanto Euroopan parlamentille, neuvostolle, talous- ja sosiaalikomitealle ja alueiden komitealle - Kohti sukupuolten tasa-arvoa koskevaa yhteisön puitestrategiaa (2001-2005), KOM(2000) 335 lopullinen.

Yhteisön toimet sukupuolten tasa-arvon edistämiseksi vuosina 2001-2005 toteutetaan kattavana strategiana, joka käsittää kaiken tasa-arvoa edistävän yhteisön toiminnan. Kyseisellä kaudella komissio - kaikkien yksiköidensä avustuksella - pyrkii asteittain saavuttamaan puitestrategiassa asetetut tavoitteet.

Puitestrategialla yhdistetään ja koordinoidaan komission eri aloitteet ja ohjelmat yhtenäiseksi kokonaisuudeksi, joka perustuu selkeisiin arviointikriteereihin, tasa-arvonäkökulmien huomioonottamisen tarkastukseen ja arviointiin, seurantavälineisiin ja esikuvien asettamiseen. Uudella lähestymistavalla lisätään tietoisuutta sukupuolten tasa-arvon toteuttamiseen suunnatuista useista nykyisistä yhteisön toimista, varmistetaan niiden yleinen yhdenmukaisuus tunnistamalla päällekkäisyydet ja optimoidaan näin toimien tehokkuus. Näin toimista tehdään myös nykyistä näkyvämpiä sekä komissiossa että sen ulkopuolella.

Strategian tukena on vuosittainen työohjelma, jonka tavoitteena on löytää ja koota yhteen keskeisimmät toimet, joita kukin yksikkö kehittää vuosittain. Sen tarkoituksena on

- muuttaa puitestrategiassa esitetyt idealistiset perustavoitteet todellisiksi ja mitattaviksi vaiheiksi

- helpottaa puitestrategian täytäntöönpanon edistymisen mittaamista ja jatkuvaa sisäistä arviointia

- toimia raportointiperustana ja tehdä tunnetummaksi komission sitoutumista tasa-arvon edistämiseen.

Tasa-arvon edistämistä koskevaan työohjelmaan sisältyy ennakoivia toimia, joilla esimerkiksi mukautetaan toimintalinjoja soveltamalla valtavirtaistamisperiaatetta (mainstreaming) ja/tai korjaavia toimia, joilla toteutetaan konkreettisia toimia naisten aseman parantamiseksi yhteiskunnassa. Komission kunkin yksikön tavoitteet on näin ollen jaettu toimiin, joilla pyritään sisällyttämään tasa-arvonäkökulma kaikkiin poliittisiin aloitteisiin, ja naisiin kohdistuviin erityistoimiin.

Koska komission yksiköt laativat vuosittaisen työohjelman yhdessä, kunkin yksikön tekemät sitoumukset toimivat kyseisen yksikön tulosindikaattoreina. Edistystä ja saavutuksia seuraa yhtäläisiä mahdollisuuksia käsittelevä komission jäsenten ryhmä, jota tukee yksiköiden välinen yhtäläisiä mahdollisuuksia käsittelevä ryhmä. Sukupuolten tasa-arvoa koskevassa vuosikertomuksessa raportoidaan kunkin vuoden saavutuksista.

II Puitestrategian toiminta-alat

Puitestrategiaan sisältyvät seuraavat toiminta-alat:

1. Sukupuolten tasa-arvon edistäminen talouselämässä

Tällä alalla keskitytään työmarkkinoilla vallitseviin sukupuolieroihin ja niiden torjumistapoihin. Tavoitteena on kohottaa naisten työllisyysastetta ja alentaa työttömyysastetta, vähentää työmarkkinoiden eriytymistä sukupuolittain sekä kaventaa merkittävästi sukupuolten palkkaeroa, joka on edelleen 20 prosenttia.

2. Tasa-arvoisen osallistumisen ja edustuksen edistäminen

Tällä alalla käsitellään naisten vähäistä osallistumista päätöksentekoelinten toimintaan. Toimiin kuuluu strategioita ja välineitä, joilla edistetään naisten osallistumista poliittiseen, taloudelliseen ja yhteiskunnalliseen päätöksentekoon kaikilla tasoilla samoin kuin toimiin ulkosuhteiden ja kehitysyhteistyön alalla.

3. Naisten ja miesten yhtäläisten sosiaalisten oikeuksien ja täysimääräisen oikeuksista nauttimisen edistäminen

Tavoitteena on soveltaa tehokkaasti tasa-arvoasioiden valtavirtaistamista (mainstreaming) kaikilla politiikan aloilla, joilla on vaikutusta naisten jokapäiväiseen elämään, kuten liikenne- ja kansanterveysalalla ja muihin syihin perustuvan syrjinnän torjunnassa. Toimilla pyritään parantamaan sosiaalista suojelua koskevan yhteisön lainsäädännön täytäntöönpanoa erityisesti vanhempainlomaan, raskauteen ja äitiyteen sekä työaikaan liittyvillä aloilla ja löytämään tapoja, joilla voidaan helpottaa työ- ja perhe-elämän yhteensovittamista.

4. Sukupuolten tasa-arvon edistäminen jokapäiväisessä elämässä

Tämä liittyy naisten ihmisoikeuksien vahvistamiseen, ja toimilla edistetään naisten ihmisoikeuksien tunnustamista, lujitetaan oikeutta yhtäläisiin mahdollisuuksiin ja vahvistetaan sukupuoleen liittyvän väkivallan ja naiskaupan torjuntaa.

5. Sukupuoliroolien muuttaminen ja stereotypioiden voittaminen

Tämä liittyy stereotyyppisiin käsityksiin naisista ja miehistä sekä tarpeeseen muuttaa käyttäytymistä, asenteita, normeja ja arvoja, jotta otettaisiin huomioon naisten ja miesten roolien kehittyminen yhteiskunnassa. Toimiin sisältyy tasa-arvon valtavirtaistaminen ottamalla se huomioon erityisesti koulutus-, kulttuuri-, tiede-, tiedotus-, nuoriso- ja urheilupolitiikassa.

III Ensisijaiset toimet vuonna 2001

Liitteessä lueteltujen erityisaloitteiden lisäksi kaikki komission yksiköt toteuttavat seuraavia ensisijaisia toimia:

- Ne tekevät sukupuolivaikutusten arviointeja valituilla politiikan aloilla, joilla tähän mennessä ei ole sovellettu tasa-arvon valtavirtaistamistoimia eli otettu huomioon sukupuolineutraaleilta vaikuttavien toimien mahdollisesti erilaisia vaikutuksia naisiin ja miehiin. Tämä on tarkoitus tehdä toimien ennakkoarviointi- ja suunnitteluvaiheessa sekä täytäntöönpano- ja arviointivaiheessa.

- Koska sukupuolivaikutusten arviointi edellyttää tietojen eriyttämistä sukupuolen mukaan eri toiminta-aloilla, kaikki komission yksiköt keräävät sukupuolittain eriytettyjä tietoja ja erittelevät järjestelmällisesti sukupuolittain kaikki tilastot, joissa on tietoja yksittäisistä henkilöistä.

- Ne lisäävät kaikkiin ehdotus- ja kiinnostuksenilmaisupyyntöihin viittauksen yhteisön tasa-arvopolitiikkaan ja mainitsevat, että erityisesti naisia kannustetaan jättämään ehdotuksia tai kiinnostuksenilmauksia taikka osallistumaan niiden jättämiseen. Viittauksissa käytetään esimerkiksi seuraavanlaista sanamuotoa: "Euroopan yhteisön tehtävänä on edistää naisten ja miesten tasa-arvoa, ja se pyrkii kaikissa toimissaan poistamaan sukupuoleen liittyvää eriarvoisuutta (EY:n perustamissopimuksen 2 ja 3 artikla). Näin ollen erityisesti naisia kannustetaan joko jättämään ehdotuksia tai osallistumaan niiden jättämiseen."

IV Sukupuolten tasapuolinen edustus komiteoissa ja asiantuntijaryhmissä

Naisten ja miesten tasapuolisesta osallistumisesta komission perustamien komiteoiden ja asiantuntijaryhmien toimintaan 19. kesäkuuta 2000 tehdyn komission päätöksen 2000/407/EY [2] täytäntöönpano on näkyvä osoitus komission tasa-arvopolitiikasta. Päätöstä sovelletaan nykyisiin ja uusiin komiteoihin ja asiantuntijaryhmiin, ja siinä asetetaan tavoitteeksi, että jäsenistä vähintään 40 % edustaisi toista sukupuolta. Tämän saavuttamiseksi - varsinkin nykyisissä komiteoissa ja asiantuntijaryhmissä - sukupuolten edustusta voidaan tasapainottaa jäseniä korvattaessa (tai nimityskauden päättyessä).

[2] EYVL L 154, 27.6.2000, s. 34-35.

Näin ollen kaikki komission yksiköt, joilla on tällaisia komiteoita tai asiantuntijaryhmiä, muistuttavat jäsenvaltioita, työmarkkinaosapuolia, kansalaisjärjestöjä ja ammatillisia elimiä, että niiden on esitettävä neljää nimeä (joista ainakin yksi edustaa toista sukupuolta), jotta komissio pystyy saavuttamaan sukupuolten tasapuolisen edustuksen nimittäessään jäsenet.

Komiteoiden ja asiantuntijaryhmien ensimmäisen tasapuolisuustarkastelun jälkeen voidaan todeta, että edistykselle on vielä sijaa.

>VIITTAUS KAAVIOON>

Kuten edellä mainittuun päätökseen liittyvässä tiedonannossa [3] todetaan, päätöksen täytäntöönpanoa tarkastellaan raportissa, johon liittyy tilastoja, ja niiden komission yksiköiden, joissa sukupuolten tasapuolinen edustus ei ole parantunut, on annettava syyt tähän.